România devine impracticabilă

România devine pe zi ce trece o țară impracticabilă. Serviciile administrate de stat sunt din ce în ce mai ineficiente, infrastructura se năruie, regiuni întregi se sufocă iar oamenii fug din țară cu sutele de mii în fiecare an.

În weekend am avut de făcut un drum până la Bran. A durat patru ore și jumătate ca să acopăr o distanță de numai 160 de kilometri. La intrarea în permanentul ambuteiaj de dinainte de Comarnic, Waze a calculat că voi avea nevoie de aproape trei ore pentru 75 de km – și, îmi pare rău să spun, n-a greșit.

Duminică, la sfatul localnicilor, am decis să plec spre casă mai târziu, după ora 20, în speranța că se va mai elibera drumul. N-a prea funcționat. Între Sinaia și Comarnic mai mult am stat decât să merg. Am avut nevoie de două ore pentru o distanță de 60 km.

România cade înapoi, în Evul Mediu, în vremea carelor cu boi (ironie intenționată).

Nici cu trenul nu e mai bine, iată ce scrie un cititor:* “Am ajuns în așa hal încât trenurile de pe Valea Prahovei, în weekend sau de sărbători sau când sunt punți au devenit tramvaie, mai ales de când le-a dat moka la studenți (nu că ar fi vina studenților, n.m.). Sunt full și când zic full nu înseamnă scaune ocupate, ci full adică n-ai pe unde să treci. Nu mai contează nici clasele, plătești cls I ca să nimic, tot trenul e un mare și greoi tramvai plin cu de toate. Ce trebuie să se întâmple ca să faca cineva ceva? Avem miliarde de la Bruxelles, creștere economică, duduie economia, îi depășim pe greci, pe portughezi, pe cehi mâine-poimâine și mergem (cu trenul) ca în Pakistan sau India, vara o să mergem pe vagoane. Sunt zile când nu mai poți să iei bilet nici la locomotivă, deși ăia fără bagaje ar putea sta și acolo cu condiția să nu atingă nimic.”

Promit solemn că nu voi mai vota, niciodată, niciunul dintre partidele care au trecut pe la guvernare în ultimii 30 de ani. Faptul că țipă românii de-o viață după drumuri, autostrăzi, căi ferate, aeroporturi, și administratorii națiunii nu au făcut nimic pentru ei, în această privință, înseamnă ori că-s proști, ori că-s rău-intenționați, deci motive suficiente să-i concediem la alegeri – pentru totdeauna.

_____________________

* calu lu fat-frumos, aici.